## Uredba o uređivanju određenih pitanja u obavljanju zaštite spomenika kulture, knjižničarske i muzejske djelatnosti

### NN 39/1991 (3.8.1991.), Uredba o uređivanju određenih pitanja u obavljanju zaštite spomenika kulture, knjižničarske i muzejske djelatnosti

**VLADA REPUBLIKE HRVATSKE**

**1095**

Na temelju članka 1. Zakona o ovlaštenju Vlade Republike Hrvatske
za donošenje uredbe o uređivanju određenih pitanja u obavljanju zaštite
spomenika kulture, knjižničarske i muzejske djelatnosti (»Narodne novine«, br.
34/91), Vlada Republike Hrvatske na sjednici održanoj 31. srpnja 1991. godine
donijela je

**UREDBU**

**o uređivanju određenih pitanja u
obavljanju zaštite**

**spomenika kulture, knjižničarske i
muzejske**

**djelatnosti**

Članak 1.

Ravnatelje regionalnih,
meduopćinskih i općinskih zavoda za zaštitu spomenika kulture, te
restauratorskih ustanova, imenuje i razrješava ministar prosvjete i kulture na
prijedlog Zavoda za zaštitu spomenika kulture Ministarstva prosvjete i kulture.

Za ravnatelja zavoda iz stavka 1. ovog članka može se
imenovati osoba koja ima visoku stručnu spremu, radno iskustvo u struci i ako
se prema njezinim stručnim, radnim i organizacijskim sposobnostima može
očekivati da će uspješno voditi ustanovu.

Ravnatelj zavoda rukovodi i upravlja zavodom.

Članak 2.

Ravnatelja Nacionalne i
sveučilišne knjižnice u Zagrebu imenuje i razrješava Vlada Republike Hrvatske
na prijedlog ministra prosvjete i kulture.

Ravnatelje regionalnih i matičnih
knjižnica, te muzejskih ustanova koje su osnovane ili djeluju kao republičke i
regionalne, imenuje i razrješava ministar prosvjete i kulture po pribavljenim
prijedlozima stručnog osoblja tih ustanova.

Ravnatelje općinskih, odnosno
gradskih narodnih knjižnica i muzejskih ustanova, te drugih ustanova kulture
koje obavljaju knjižničarsku, muzejsku i druge kulturne djelatnosti, imenuje i
razrješava općinska, odnosno gradska skupština njihova sjedišta po pribavljenim
prijedlozima stručnog osoblja tih ustanova, a uz naknadnu potvrdu ministra
prosvjete i kulture.

Za ravnatelje ustanova iz stavka
2. i 3. ovoga članka moguće je imenovati osobe koje imaju visoku stručnu
spremu, potrebno radno iskustvo u struci, položen stručni ispit, te radne i
organizacijske sposobnosti temeljem kojih se može očekivati da će s uspjehom
voditi ustanovu.

Članak 3.

Zavodi za zaštitu spomenika
kulture i restauratorske ustanove u svom radu i izvršavanju zakonom određenih
zadaća obvezni su provoditi instrukcije i upute koje im u, obavljanju stručnog
nadzora nad njihovim radom izdaje Zavod za zaštitu spomenika kulture
Ministarstva prosvjete i kulture.

Za obavljanje stručnog nadzora
nad njihovim radom, ustanove iz stavka 1. ovog članka dužne su Zavodu za
zaštitu spomenika kulture Ministarstva prosvjete i kulture dostavljati podatke
i izvješća o svom radu i na drugi način omogućavati uvid u rad.

Članak 4.

Namjenu i način korištenja
nepokretnih spomenika kulture nulte kategorije, bez obzira na vlasništvo, utvrđuje
Ministarstvo prosvjete i kulturo na prijedlog svog Zavoda za zaštitu spomenika
kulture.

Članak 5.

Radi uspješnijeg obavljanja
stručnog rada na zaštiti spomenika kulture, Ministarstvo prosvjete i kulture na
prijedlog svog Zavoda za zaštitu spomenika kulture, može za područja određenih
općina, odnosno grada, osnivati posebne urede za zaštitu spomenika kulture, kao
ispostave zavoda za zaštitu spomenika kulture, kao i restauratorske radionice.

Članak 6.

Savjet za knjižnice Hrvatske ima predsjednika i osam
članova.

Predsjednika i dva člana imenuje Sabor Republike Hrvatske.

Dva člana imenuje ministar prosvjete i kulture. Po jednog
člana imenuju:

– ministar znanosti, tehnologije i informatike,

– Nacionalna i sveučilišna knjižnica u Zagrebu,

– Hrvatsko bibliotekarsko društvo, te

– Zajednica sveučilišta Hrvatske.

Predsjednik i članovi Savjeta za knjižnice Hrvatske imenuju
se na četiri godine.

Članak 7.

Danom stupanja na snagu ove
uredbe prestaju se primjenjivati odredbe Zakona o zaštiti spomenika kulture (»Narodne
novine«, br. 7/67, prečišćeni tekst, 13/67, 47/86, 47/89 i 19/91), Zakona o
bibliotečnoj djelatnosti i bibliotekama (»Narodne novine«, br. 25/73 i 47/86),
te Zakona o muzejskoj djelatnosti (»Narodne novine«, br. 12/77 i 47/86), koje
su u suprotnosti s odredbama ove uredbe.

Članak 8.

Ova uredba stupa na snagu danom objave u »Narodnim novinama«.

Klasa: 612-08/91-01/06

Urbroj: 5030104-91-2

Zagreb, 31. srpnja 1991.

Predsjednik

**dr. Franjo Gregurić**, v. r.

Uredba, NN 39/1991-1095